På en normal lørdag bliver typisk 8 til 10 par viet på Aalborg Rådhus - men i dag blev hele 36 par gift.

Kærligheden blomstrede ekstra meget i Aalborg i dag. Denne lørdag har der nemlig været ekstraordinært travlt på Aalborg Rådhus, fordi hele 36 par skulle vies. - På en normal lørdag har vi måske 8 til 10 vielser, lyder det fra Susanne Haugaard, der er fuldmægtig og giftefoged hos Aalborg Kommune. - Men vi kan hurtigt se, når nogle bestemte datoer bliver populære, siger hun. Og det var netop, hvad der skete i dag. For de fleste af brudeparrene tyder det nemlig på, at den særlige dato - den 10/10/2020 - har haft en vis betydning for, at det blev dagen i dag, hvor de skulle giftes. - Det var datoen, der lige gjorde noget for os. Vi har snakket om det i lang tid, og så passede det lige, at datoen klingede godt, siger bruden Bettina Graversgaard Føgh-Knudsen til TV2 Nord. - Ja, den kan jeg huske, supplerer gommen Mark Føgh-Knudsen med et grin.